A Bizottság 1082/2003/EK rendelete

(2003. június 23.)

az 1760/2000/EK európai parlamenti és tanácsi rendeletnek a szarvasmarhafélék azonosítási és nyilvántartási rendszerének keretében végrehajtandó minimális szintű ellenőrzések tekintetében történő végrehajtására vonatkozó részletes szabályok megállapításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a szarvasmarhafélék azonosítási és nyilvántartási rendszerének létrehozásáról, továbbá a marhahús és a marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletre [1], és különösen annak 10. cikke d) pontjára,

mivel:

(1) A 820/97/EK tanácsi rendeletnek a szarvasmarhafélék azonosítási és nyilvántartási rendszerének keretében végrehajtandó minimális szintű ellenőrzések tekintetében történő végrehajtására vonatkozó részletes szabályok megállapításáról szóló, 1997. december 29-i 2630/97/EK bizottsági rendeletet [2] több alkalommal is jelentősen módosították [3]. Az érthetőség és az ésszerűség érdekében az említett rendeletet egységes szerkezetbe kell foglalni.

(2) Meg kell határozni a szarvasmarhafélék azonosítási és nyilvántartási rendszere megfelelő végrehajtásának biztosítása érdekében végrehajtandó ellenőrzések minimális szintjét.

(3) Az egyes tagállamok illetékes hatóságainak kockázatelemzésen alapuló ellenőrzéseket kell végezniük. A kockázatelemzés során figyelembe kell venni valamennyi lényeges tényezőt, beleértve különösen a közegészségügyi és az állat-egészségügyi szempontokat.

(4) Az ellenőrzésnek elvben a gazdaságok teljes állatállományára ki kell terjednie. Azonban ha gyakorlati okokból nem lehetséges 48 órán belül összegyűjteni a gazdaság teljes állatállományát, az illetékes hatóság megfelelő mintavételi rendszert írhat elő.

(5) Az egyes tagállamok illetékes hatóságainak helyszíni vizsgálatokat kell végrehajtaniuk, általában előzetes bejelentés nélkül, a legutóbb a 495/2001/EK bizottsági rendelettel [4] módosított, az egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-i 3508/92/EGK tanácsi rendeletben [5] előírtak szerint.

(6) A tagállamoknak éves jelentést kell benyújtaniuk a Bizottságnak, amelyben ismertetik az ellenőrzések végrehajtására vonatkozó adatokat.

(7) A Bizottságnak a tagállamok rendelkezésére kell bocsátania e jelentés mintáját.

(8) Az e rendeletben előírt intézkedések összhangban vannak az Európai Mezőgazdasági Orientációs és Garanciaalap Bizottságának véleményével,

ELFOGADTA EZT A RENDELETET:

1. cikk

A szarvasmarhafélék azonosítási és nyilvántartási rendszerében előírt ellenőrzéseknek meg kell felelniük legalább a 2–5. cikkben megállapított minimális követelményeknek.

2. cikk

(1) Az egyes tagállamok illetékes hatóságai helyszíni vizsgálatokat hajtanak végre, amelyek a közösségi jogszabályok által előírt bármely egyéb vizsgálattal együtt is végezhetők. E vizsgálatok az egyes tagállamok területén elhelyezkedő gazdaságok évente legalább 10 %-ára terjednek ki. E minimális ellenőrzési arányt haladéktalanul növelni kell, amennyiben megállapítást nyer az azonosításra vonatkozó közösségi jogszabályok be nem tartása.

(2) Az (1) bekezdéstől eltérve, amennyiben egy tagállam az 1760/2000/EK rendelet 5. cikkével összhangban teljesen működőképes adatbázissal rendelkezik, amely lehetővé teszi a hatékony keresztellenőrzést, megfontolható az 5 %-os ellenőrzési arány alkalmazása.

(3) Az illetékes hatóság által vizsgálandó gazdaságokat kockázatelemzés alapján kell kiválasztani.

(4) Az egyes gazdaságoknál végzett kockázatelemzés során különösen az alábbiakat kell figyelembe venni:

a) a gazdaság állatállományának mérete, beleértve a gazdaságban tartott és az azonosított állatokra vonatkozó adatokat;

b) közegészségügyi és állat-egészségügyi szempontok, és különösen a korábbi járványkitörések;

c) a gazdaság által igényelt és/vagy a gazdaságnak kifizetett éves szarvasmarha-támogatás összege, összehasonlítva az előző évi összeggel;

d) jelentős változások az előző évek helyzetéhez képest;

e) a korábbi években végrehajtott ellenőrzések eredményei, különösen:

i. az állomány-nyilvántartás megfelelő vezetése a 2629/97/EK bizottsági rendeletben [6] előírtak szerint;

ii. a gazdaságban tartott állatokra vonatkozó marhalevelek megfelelő nyilvántartása a 2629/97/EK rendeletben előírtak szerint;

f) megfelelő adatközlés az illetékes hatóság részére;

g) a tagállamok által meghatározandó egyéb kritériumok.

(5) Minden vizsgálatról nemzeti szinten egységesített jelentést kell benyújtani, amely ismerteti az ellenőrzések eredményeit és a negatív ténymegállapításokat, továbbá az ellenőrzés okát és a jelen lévő személyeket. Az állattartónak vagy képviselőjének lehetőséget kell biztosítani a jelentés aláírására és adott esetben az annak tartalmára vonatkozó észrevételek közlésére.

(6) Az (5) bekezdésben említett jelentések másolatát haladéktalanul meg kell küldeni a 2419/2001/EK bizottsági rendelet [7] végrehajtásáért felelős illetékes hatóságoknak, amennyiben e jelentések az 1760/2000/EK rendelet megszegését tárják fel.

3. cikk

(1) Az ellenőrzésnek ki kell terjednie a gazdaságban tartott valamennyi olyan állatra, amelynek azonosítását az 1760/2000/EK rendelet szabályozza.

(2) Az (1) bekezdéstől eltérve, arra az esetre, ha gyakorlati okokból nem lehetséges 48 órán belül összegyűjteni a gazdaság teljes állatállományát, az illetékes hatóság megfelelő mintavételi rendszert írhat elő, feltéve, hogy az megfelelő szintű ellenőrzést biztosít.

4. cikk

A helyszíni ellenőrzéseket általában előzetes bejelentés nélkül kell végezni. Előzetes bejelentés esetén azt szigorúan a szükséges minimumra kell korlátozni, és nem haladhatja meg a 48 órát.

5. cikk

(1) Valamennyi tagállam minden év július 1-je előtt éves jelentést nyújt be a Bizottságnak, ismertetve a következőkre vonatkozó adatokat:

a) a gazdaságok száma az adott tagállamban;

b) a 2. cikk alapján végrehajtott vizsgálatok száma;

c) a vizsgált állatok száma;

d) a feltárt jogszabálysértések;

e) az 1760/2000/EK rendelet 22. cikkével összhangban kiszabott valamennyi szankció.

(2) Az (1) bekezdésben említett adatokat az I. mellékletben szereplő mintának megfelelően kell közölni a Bizottsággal.

6. cikk

A 2630/97/EK rendelet hatályát veszti.

A hatályon kívül helyezett rendeletre történő hivatkozásokat az e rendeletre történő hivatkozásnak kell tekinteni és a III. mellékletben található megfelelési táblázat szerint kell értelmezni.

7. cikk

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. június 23-án.

a Bizottság részéről

az elnök

Romano Prodi

[1] HL L 204., 2000.8.11., 1. o.

[2] HL L 354., 1997.12.30., 23. o.

[3] Lásd a II. mellékletet.

[4] HL L 72., 2001.3.14., 6. o.

[5] HL L 355., 1992.12.5., 1. o..

[6] HL L 354., 1997.12.30., 19. o.

[7] HL L 327., 2001.12.12., 11. o.

--------------------------------------------------

I. MELLÉKLET

A szarvasmarha-ágazatban az azonosításra és nyilvántartásra vonatkozó közösségi rendelkezések tekintetében végzett ellenőrzések eredményéről szóló jelentés

1. Az 5. cikk (1) bekezdésének a), b) és c) pontja szerinti eredményekkel kapcsolatos adatok:

a) az adott tagállam területén a jelentéstételi/vizsgálati időszak kezdetekor nyilvántartott gazdaságok teljes száma;

b) a vizsgált gazdaságok teljes száma;

c) az elvégzett vizsgálatok teljes száma;

d) a vizsgált gazdaságok kiválasztása érdekében végzett, a 2. cikk (4) bekezdése szerinti kockázatelemzés kritériumai, utalással arra a hatóságra, amely az adott vizsgálatokat végezte; és – lehetőség szerint – a kiválasztás kockázatelemzési kritériumok szerinti bontása;

e) a jelentéstételi/vizsgálati időszak kezdetekor nyilvántartott szarvasmarha-állomány teljes létszáma;

f) a vizsgált szarvasmarhafélék teljes száma;

g) a végrehajtott ellenőrzések típusa, pl. fizikai ellenőrzés, iratellenőrzés, az állatok mozgására vonatkozó értesítés késedelmének ellenőrzése.

2. Az 5. cikk (1) bekezdésének d) és e) pontja szerinti eredményekkel kapcsolatos adatok:

a) a feltárt jogszabálysértések száma és különösen az észlelt eltérések jellege az 1. g) ponttal összhangban végzett ellenőrzések típusa szerinti bontásban;

b) a 494/98/EK bizottsági rendelettel [1] összhangban kiszabott szankciók (beleértve azok típusait és a nyomon követésükkel kapcsolatos információkat), az 1. g) és a 2. a) ponttal összhangban végzett ellenőrzések és a feltárt jogszabálysértések típusa szerinti bontásban.

[1] HL L 60., 1998.2.28., 78. o.

--------------------------------------------------

II. MELLÉKLET

A hatályon kívül helyezett rendelet és annak egymást követő módosításai

- A Bizottság 2630/97/EK rendelete (HL L 354., 1997.12.30., 23. o.).

- A Bizottság 132/1999/EK rendelete (HL L 17., 1999.1.22., 20. o.).

- A Bizottság 1898/2000/EK rendelete (HL L 228., 2000.9.8., 22. o.).

--------------------------------------------------

III. MELLÉKLET

Megfelelési táblázat

2630/97/EK rendelet | Ez a rendelet |

1. cikk | 1. cikk |

A 2. cikk (1) bekezdése | A 2. cikk (1) bekezdése |

A 2. cikk (2) bekezdése | A 2. cikk (2) bekezdése |

A 2. cikk (3) bekezdése | A 2. cikk (3) bekezdése |

A 2. cikk (4) bekezdésének a) pontja | A 2. cikk (4) bekezdésének a) pontja |

A 2. cikk (4) bekezdésének b) pontja | A 2. cikk (4) bekezdésének b) pontja |

A 2. cikk (4) bekezdésének c) pontja | A 2. cikk (4) bekezdésének c) pontja |

A 2. cikk (4) bekezdésének d) pontja | A 2. cikk (4) bekezdésének d) pontja |

A 2. cikk (4) bekezdése e) pontjának első francia bekezdése | A 2. cikk (4) bekezdése e) pontjának i. alpontja |

A 2. cikk (4) bekezdése e) pontjának második francia bekezdése | A 2. cikk (4) bekezdése e) pontjának ii. alpontja |

A 2. cikk (4) bekezdésének f) pontja | A 2. cikk (4) bekezdésének f) pontja |

A 2. cikk (4) bekezdésének g) pontja | A 2. cikk (4) bekezdésének g) pontja |

A 2. cikk (5) bekezdése | A 2. cikk (5) bekezdése |

A 2. cikk (6) bekezdése | A 2. cikk (6) bekezdése |

3. cikk | 3. cikk |

4. cikk | 4. cikk |

5. cikk | 5. cikk |

– | 6. cikk |

6. cikk | 7. cikk |

Melléklet | I. melléklet |

– | II. melléklet |

– | III. melléklet |

--------------------------------------------------